禅僧巖
作者：沈遼
朝代：宋

paragraphs: 瀟湘山水窮欲偏，最後乃得禅僧巖。
禅僧成道久已化，獨有崖崿青巉巉。
降身入洞不甚險，突兀三室誰彫劖。
東西有道若蛇竇，白雲羃羃門無緘。
持火旁行不知際，七穿八竅遥相銜。
涓涓乳泉白如雪，由來此地殊仙凡。
主人引我復深入，行指岰穴尤嵌巖。
中間石鼓有異響，擊拊想可參韶咸。
吾身久病苦下溼，復畏神怪來邀攙。
直趣出洞上南巘，豁若巨海張雲帆。
山花斕斑出竹杪，亦有禽鳥聲諵諵。
欲還未可復小駐，日脚已過東岡杉。